সেবা দিন, আপনাদের সব ব্যবস্থা করব: স্বাস্থ্যমন্ত্রী
দেশের প্রান্তিক অঞ্চল পর্যন্ত চিকিৎসা সেবা পৌঁছে দিতে চিকিৎসক, নার্স ও স্বাস্থ্যকর্মীদের প্রতি আহ্বান জানিয়েছেন স্বাস্থ্যমন্ত্রী সামন্ত লাল সেন।সেজন্য তাদের প্রয়োজনীয় সব সুযোগ-সুবিধা নিশ্চিতের আশ্বাস দিয়েছেন তিনি।বিশ্ব স্বাস্থ্য দিবস ঘিরে রাজধানীর শাহবাগে বঙ্গমাতা শেখ ফজিলাতুন্নেছা মুজিব কনভেনশন হলে আলোচনা সভায় স্বাস্থ্যমন্ত্রী বলেন, “সরকার ২০৩০ সালের মধ্যে সবার জন্য স্বাস্থ্য নিশ্চিতে কাজ করছে। এজন্য দেশের প্রান্তিক অঞ্চল পর্যন্ত চিকিৎসা পৌঁছে দিতে হবে।
“চিকিৎসক, নার্স ও স্বাস্থ্যকর্মীরা যদি ঠিকভাবে কাজ করে তাহলেই তা সম্ভব। আমি এজন্য আপনাদের যত রকম সুযোগ-সুবিধা প্রয়োজন তার ব্যবস্থা করব। আপনারা আমাকে সেবা দিন, আমি প্রয়োজনীয় সকল কিছুর ব্যবস্থা করব।”
‘স্বাস্থ্যের অধিকার নিশ্চিতে, কাজ করি একসাথে’ প্রতিপাদ্যে পালিত হচ্ছে বিশ্ব স্বাস্থ্য দিবস-২০২৪।দিবস উপলক্ষে আলোচনা সভায় স্বাস্থ্য বিভাগের সচিব মো. জাহাঙ্গীর আলম, স্বাস্থ্য শিক্ষা ও পরিবার কল্যাণ বিভাগের সচিব মো. আজিজুর রহমান, বাংলাদেশে বিশ্ব স্বাস্থ্য সংস্থার প্রতিনিধি বার্ডান জাং রানা, স্বাচিপ সভাপতি মো. জামাল উদ্দিন চৌধুরী, বঙ্গবন্ধু শেখ মুজিবুর রহমান মেডিকেল বিশ্ববিদ্যালয়ের উপাচার্য অধ্যাপক দীন মো. নুরুল হক, স্বাস্থ্য অধিদপ্তরের মহাপরিচালক মো. আবুল বাসার মোহাম্মদ খুরশীদ আলম ও পরিবার পরিকল্পনা অধিদপ্তরের মহাপরিচালক সাহান আরা বানু উপস্থিত ছিলেন।

“দেশের প্রান্তিক অঞ্চল পর্যন্ত চিকিৎসা পৌঁছে দিতে হবে। চিকিৎসক, নার্স ও স্বাস্থ্যকর্মীরা যদি ঠিকভাবে কাজ করে, তাহলেই তা সম্ভব,” বলেন তিনি।